SK Úradný vestník Európskej únie C 72/13

Záverečná správa úradníka pre vypočutie (1)

Úrokové deriváty vo švajčiarskych frankoch

(porušenie rozpätia medzi nákupnou a predajnou cenou)

(AT.39924)

(2015/C 72/09)

Dňa 24. júla 2013 Európska komisia (ďalej len „Komisia“) začala konanie podľa článku 11 ods. 6 nariadenia (ES) č. 1/2003 (2) proti Royal Bank of Scotland Group Plc, Royal Bank of Scotland plc, UBS AG, JPMorgan Chase & Co a JPMorgan Chase Bank, National Association, Credit Suisse Group AG, Credit Suisse International a Credit Suisse Securities (Europe) Limited (ďalej spolu len „dotknuté strany“).

V nadväznosti na rokovania o urovnaní a predloženie návrhov na urovnanie v súlade s článkom 10a ods. 2 nariadenia (ES) č. 773/2004 (3) Komisia prijala 23. septembra 2014 oznámenie námietok, v ktorom sa uvádza, že dotknuté strany sa v období od 7. mája do 25. septembra 2007 zúčastnili na porušovaní článku 101 Zmluvy o fungovaní Európskej únie a článku 53 Dohody o EHP.

Porušenie predpisov sa týka určitých krátkodobých mimoburzových úrokových derivátov vo švajčiarskych frankoch so splatnosťou až do 24 mesiacov (ďalej len „CHF OTC úrokové deriváty“). Dotknuté strany sa dohodli, že tretím stranám budú kótovať širšie, pevné rozpätia medzi nákupnou a predajnou cenou na príslušné CHF OTC úrokové deriváty, pričom pri obchodoch medzi sebou zachovajú užšie rozpätia. Cieľom týchto dohôd bolo v prvom rade znížiť vlastné transakčné náklady dotknutých strán, zachovať vzájomnú likviditu a zároveň stanoviť širšie rozpätia pre tretie strany, a tým zvýšiť ich zisky. Dotknuté strany sa takisto zamerali na obmedzenie schopnosti ostatných subjektov na trhu súťažiť za rovnakých podmienok ako ony.

Dotknuté strany vo svojich odpovediach na oznámenie námietok potvrdili, že v oznámení námietok, ktoré im bolo adresované, sa zohľadnil obsah ich návrhov na urovnanie.

Podľa článku 16 rozhodnutia 2011/695/EÚ som preskúmal, či sa návrh rozhodnutia adresovaný dotknutým stranám zaoberá iba námietkami, v súvislosti s ktorými dostali dotknuté strany príležitosť vyjadriť svoje názory, a dospel som k záveru, že áno.

Vzhľadom na uvedené skutočnosti, ako aj s prihliadnutím na to, že mi dotknuté strany nepredložili žiadnu žiadosť ani sťažnosť (4), sa domnievam, že sa im v tomto prípade zabezpečil účinný výkon procesných práv.

V Bruseli 17. októbra 2014 Wouter WILS

(1) Podľa článkov 16 a 17 rozhodnutia predsedu Európskej komisie 2011/695/EÚ z 13. októbra 2011 o funkcii a pôsobnosti vyšetrovateľa v niektorých konaniach vo veci hospodárskej súťaže (Ú. v. EÚ L 275, 20.10.2011, s. 29).

(2) Nariadenie Rady (ES) č. 1/2003 zo 16. decembra 2002 o vykonávaní pravidiel hospodárskej súťaže stanovených v článkoch 81 a 82 Zmluvy (Ú. v. ES L 1, 4.1.2003, s. 1).

(3) Nariadenie Komisie (ES) č. 773/2004 zo 7. apríla 2004, ktoré sa týka vedenia konania Komisiou podľa článkov 81 a 82 Zmluvy o založení ES (Ú. v. EÚ L 123, 27.4.2004, s. 18).

(4) Na základe článku 15 ods. 2 rozhodnutia 2011/695/EÚ sa účastníci konania v prípadoch kartelov, ktorí sa zapájajú do rokovaní o urovnaní podľa článku 10a nariadenia (ES) č. 773/2004, môžu obrátiť na úradníka pre vypočutie kedykoľvek počas konania o urovnaní, aby zabezpečili účinný výkon svojich procesných práv. Pozri aj bod 18 oznámenia Komisie 2008/C 167/01 o vedení konania o urovnaní s cieľom prijať rozhodnutia podľa článku 7 a článku 23 nariadenia Rady (ES) č. 1/2003 v prípadoch kartelov (Ú. v. EÚ C 167, 2.7.2008, s. 1).